作者：陈允平
词牌/韵律：丹凤吟

paragraphs: 暗柳烟深何处，翡翠帘栊，鸳鸯楼阁。
芹泥融润，飞燕竞穿珠幕。
秋千倦倚，还思少年，袜步尘轻，衫裁罗薄。
陡顿芳心暗老，强理新妆，离思都占眉角。
过了几番花信，晓来剗地寒意恶。
可煞东风，甚把夭桃艳杏，故故凌铄。
伤春憔悴，泪矗粉腮香落。
挑脱金宽双玉腕，怕人猜偷握。
渐芳草，恨画阑、休傍著。